
Rūpniecības iela 23, Rīga, LV-1045, tālr. 67084200, e-pasts: pasts@vvd.gov.lv, www.vvd.gov.lv
 
Paredzētās darbības ietekmes sākotnējais izvērtējums 
Nr. AP26SI0232
 
Sākotnējā izvērtējuma mērķis ir noteikt, vai pieteiktā paredzētā darbība atsevišķi vai kopā ar citām darbībām varētu būtiski ietekmēt vidi. Sākotnējā izvērtējuma uzdevums nav precīzi dokumentēt ietekmju apjomu un definēt projekta īstenošanas nosacījumus. Detalizēts ietekmju apjoma un būtiskuma izvērtējums ir veicams ietekmes uz vidi novērtējuma ietvaros atbilstoši likumā „Par ietekmes uz vidi novērtējumu” un tam pakārtotajos normatīvajos aktos noteiktajai kārtībai gadījumā, ja sākotnējā izvērtējuma rezultātā tiek secināts, ka pieteiktās paredzētās darbības īstenošanas rezultātā ir iespējama būtiska ietekme uz vidi.
 
1. Paredzētās darbības ierosinātājs:
SIA “UNIMODUS”, reģistrācijas numurs 50103911801, adrese: Kārļa Ulmaņa gatve 96, Rīga, LV-1046, e-pasts: ivars.norvelis@porsche.lv, tālrunis: +37006474851 (turpmāk – Ierosinātājs).

2. Paredzētās darbības nosaukums:
  Vieglo automašīnu stāvvieta (turpmāk – Paredzētā darbība).
 
3. Paredzētās darbības norises vieta:
Īpašuma “Cildas -  1” (kadastra numurs 80760030098) zemes vienība ar kadastra apzīmējumu 80760030098, Mārupes pag., Mārupes nov. (turpmāk– Norises vieta).

4. Informācija par paredzēto darbību, iespējamām paredzētās darbības vietām un izmantojamo tehnoloģiju veidiem:
Paredzētā darbība ir klasificējama kā ietekmes sākotnējā izvērtējuma darbība atbilstoši likuma “Par ietekmes uz vidi novērtējumu” (turpmāk – Novērtējuma likums) 3.2 panta pirmās daļas 1. punktam un 2. pielikuma 10. punkta 2) apakšpunktam (pilsētvides attīstības projekti (piemēram, tirdzniecības centri, jaunu ūdensapgādes vai kanalizācijas ārējo tīklu būvniecība, ja to kopgarums pārsniedz 20 kilometrus, vairāk nekā 300 automašīnām paredzētas autostāvvietas), un tai ir piemērojama ietekmes sākotnējā izvērtējuma procedūra.
Būvniecības iecere paredz autostāvlaukuma izbūvi 950 automašīnām (tiks precizēts būvprojekta izstrādes laikā), apbūves laukums 21201 m2, asfaltēts segums. Laukumam iecerēts izbūvēt slēgto lietus ūdens novades sistēmu un caur attīrīšanas iekārtām izvadīt vidē – lokālā ūdenstilpnē un infiltrēt zemes vienības robežās. Tiks uzstādīts naftas un smilšu atdalītājs.

Paredzētās darbības shēma

5. Paredzētās darbības ietekmes uz vidi vērtēšanas nepieciešamības pamatojums (iespējamās ietekmes būtiskuma novērtējums):

	
	Vērtējamie kritēriji
	Vai ir sagaidāma attiecīgā ietekme

	1.
	Paredzēto darbību raksturojošie faktori:

	1.1.
	apjoms un tehniskie risinājumi
	Darbība norisināsies Mārupes pagasta teritorijā, ārpus apdzīvotām vietām. Darbības apjoms, autostāvlaukuma būvniecībā izvēlētie tehnoloģiskie risinājumi ir atbilstoši līdzīga rakstura darbībām un neradīs būtiskas ietekmes. Ekspluatācijas laikā ietekmes ir līdzvērtīgas ietekmēm no autostāvvietām.

	1.2.
	paredzētās darbības un citu darbību savstarpējā un kopējā ietekme
	Darbība paredzēta teritorijā, kura jau ir apbūvēta ar autostāvvietām, noliktavu ēkām. Aptuveni 70 m attālumā atrodas lidosta “Rīga”. Saskaņā ar Būvniecības informācijas sistēmas (turpmāk – BIS) interaktīvo karti[footnoteRef:1] 300 m rādiusā ir reģistrēta ceļa būvniecība, ielas pārbūve, inženiertīklu izbūves projekts, līdz ar to savstarpējās ietekmes var rasties. Ietekmes būs apzinātas un tiks kontrolētas, ja tiks ievērotas normatīvo aktu, tehnisko noteikumu un atļauju prasības. [1:  https://bis.gov.lv/bisp/lv/planned_constructions/bismap#x=23.806866&y=56.975126&z=17] 


	1.3.
	dabas resursu, jo īpaši zemes dzīļu, augsnes, ūdens un bioloģiskās daudzveidības izmantošana
	Būvniecības ietekme galvenokārt saistīta ar neatjaunojamo derīgo izrakteņu izmantošanu. Autostāvlaukuma būvniecības darbiem ir paredzēts izmantot smilts, grants, šķembu materiālu. Lai arī darbos tiks izmantoti neatjaunojamo zemes dzīļu resursi, tomēr smilts – grants, smilts krājumi Latvijā ir plaši izplatīti, salīdzinoši ar citiem līdzīgiem būvniecības darbiem, ceļa izbūves darbiem tiks izmantots salīdzinoši vērā ņemams daudzums minerālmateriālu. Ja būvdarbos izmantos derīgos izrakteņus, kas iegūti no licencētām atradnēm, veiks to uzskaiti, un veiks dabas resursu nodokļa nomaksu. Ietekmes nav vērtējamas kā būtiski negatīvas, jo būs zināma un kontrolējama to izcelsme. Vērtējot ietekmes apjomu un tehniskos risinājumus, Dienests ņem vērā, ka apbūves laukums ir 21201 m2, radīsies liela būvbedre. Dienesta skatījumā ietekmes apjoms ir vērā ņemams, bet nerada būtisku negatīvu ietekmi uz dabas resursiem.  Projektēšanas laikā nepieciešams aprēķināt iegūto dabas resursu apjomu, jāprecizē rīcību ar būvobjektā iegūtajiem dabas resursiem: to uzglabāšanas vietas, apjomu, kāds tiks izmantots būvobjektā uz vietas, un apjomu, kāds tiks izvests no būvobjekta. Būvobjektā iegūtos dabas resursus iesaistot saimnieciskajā apritē, ir jāveic dabas resursu nodokļa nomaksa saskaņā ar Dabas resursu nodokļa likuma prasībām, atbilstoši likuma 1. pielikumā attiecīgajam dabas resursu veidam norādītajām nodokļa likmēm.

	1.4.
	atkritumu rašanās
	Sagaidāms, ka būvniecības darbu laikā var rasties sadzīves atkritumi, taču pēc darbu pabeigšanas, tie tiks novākti. Ietekmes atkritumu rašanās ziņā vērtējamas kā maznozīmīgas, un nav sagaidāms, ka paredzēto darbību veikšanas gaitā radīsies lieli atkritumu apjomi.
Ierosinātājs norāda, ka Būvdarbu laikā darbinieku sadzīves atkritumi tiks savākti būvlaukumā uzstādītājā sadzīves atkritumu konteinerā, kuru pēc tam izvedīs sadzīves atkritumu savākšanas uzņēmums, kas darbojas attiecīgajā reģionā vai novadā. Bīstamos atkritumus un būvgružus būvdarbu veicējs savāc, uzglabā būvlaukumā tam paredzētā vietā un veidā. Pēc tam tos nodod bīstamo atkritumu nodošanas vietā tālākai pārstrādei. Atkritumu apsaimniekošanas atbildība tiks uzdota būvdarbu veicējam, kontroli veiks  būvuzraugs. Pasākumu mērķis ir nepieļaut teritorijas piesārņošanu.

	1.5.
	piesārņojums un traucējumi; cilvēka veselības riski (piemēram, ūdens vai gaisa piesārņojuma radīts risks)
	Ierosinātājs norāda, ka Paredzētā darbība nav saistīta ar grunts un gruntsūdens piesārņojumu.
Galvenās gaisa emisijas ir putekļi no rakšanas, transportlīdzekļu kustības, izplūdes gāzes no būvtehnikas, troksnis un vibrācijas no tehnikas pārvietošanās, taču tas nav vērtējams kā nozīmīgs, kas varētu radīt būtisku ietekmi uz kopējo vides trokšņa līmeni. Darbu laikā emisijas vidē un troksnis vērtējams kā maznozīmīgs un īslaicīgs. Autostāvvietas ekspluatācijas laikā var rasties troksnis, vibrācijas un putekļi no autotransporta, ietekmes nebūs būtiskas un pilsētvidei raksturīgas. Ierosinātājs norāda, ka būvdarbu veikšanas laikā papildu trokšņa un vibrāciju avots ir būvdarbos izmantotā būvtehnika. Būvdarbu veikšanas procesā ir jāizmanto darba kārtībā esošā tehnika. Tehnikas atbilstības vērtēšanas parametriem (tai skaitā vibrācija, trokšņi u.c.) ir jāatbilst valstī apstiprinātajiem normatīviem. Troksnis būvdarbu laikā tiks radīts darba dienās darba laikā no 8:00 līdz 20:00.
Būves ekspluatācijas laikā palielināsies transporta intensitāte un to radītie trokšņi. Taču šīs ietekmes nav uzskatāmas par būtiski negatīvām, ņemot vērā Norises vietas lokāciju un apkārt jau šobrīd esošās apbūves raksturu. Dienests nav saņēmis trokšņa ietekmes izvērtējumu, kā arī šāds nav nepieciešams, jo saskaņā ar Mārupes novada teritorijas plānojumu 2014. – 2026. gadam (turpmāk – Teritorijas plānojums) Norises vieta atrodas Darījumu un vieglās rūpniecības uzņēmumu apbūves (RD) funkcionālajā zonējumā. Atbilstoši Ministru kabineta 07.07.2014. noteikumu Nr. 16 “Trokšņa novērtēšanas un pārvaldības kārtība” 2. pielikumam “Vides trokšņa robežlielumi un to novērtēšana” trokšņa robežlielumi augstāk minētajam funkcionālajam zonējumam netiek noteikts. Norises vieta robežojas ar Darījumu un vieglās rūpniecības uzņēmumu apbūves (RD) funkcionālo zonējumu rietumos, Mazsaimniecību apbūves teritoriju ārpus ciemu teritorijām (DZSM) un Mežu (M) funkcionālo zonējumu dienvidaustrumos, ar Darījumu un apkalpes objektu apbūves teritoriju (PD) austrumos, ziemeļaustrumos, rietumos, Autotransporta infrastruktūras objektu (TR) – Valsts autoceļu P133 “Lidostas “Rīga” pievedceļu”. Mārupes novada teritorijā tiek veikta trokšņa kartēšana.  Saskaņā ar Teritorijas plānojuma Paskaidrojuma raksta 7. shēmu “Trokšņu piesārņojums Mārupes novadā” Norises vieta atrodas zonā, kur trokšņa rādītājs ir 45-49 dB(A), kas liecina par salīdzinoši zemu apkārtējās vides trokšņa slodzi. Autostāvvietas radītais troksnis daļēji saplūdīs ar esošo transporta troksni no P133, trokšņa ietekme būs lokāla, tieša, ilgtermiņa un ekspluatācijas fāzē atkarīga no transporta intensitātes. Nepieciešamības gadījumā Ierosinātājam jāvērtē trokšņa mazināšanas pasākumu (aizsargstādījumi, vaļņi, trokšņa sienas, satiksmes organizācija) nepieciešamība.
Mārupes novada pašvaldība 16.07.2026. vēstulē Nr. 1/2.1-3/1114 uzdod Ierosinātājam izvērtēt, vai platība pieļauj šādu automašīnu skaita izvietošanu, nodrošinot visu normatīvo attālumu u.c. prasību izpildi, paredzēt pasākumus trokšņu un izplūdes gāzu kaitīgās ietekmes mazināšanai (piemēram, blīvi vairāklīmeņu stādījumi, akustiskās un norobežojošas sienas u.tml.)., izvērtēt lietusūdeņu apsaimniekošanas risinājumus, to savākšanas un novadīšanas sistēmas kapacitāti, ierosina uzstādīt naftas produktu atdalītāju. Ierosinātājs norāda, ka automašīnu skaits tiks izvērtēts, lai tas atbilstu normatīvo aktu prasībām, precīzie risinājumi trokšņu, izplūdes gāzu emisiju gaisā ietekmju mazināšanai tiks izstrādāti būvprojektā. Lietusūdens apsaimniekošanas risinājumi tiks izstrādāti būvprojektā, piesaistot atbilstošās jomas speciālistu, lai novērstu esošo teritoriju un meliorācijas sistēmu pārplūšanu.
Saskaņā ar Ministru kabineta 30.04.2013. noteikumu Nr. 240 “Vispārīgie teritorijas plānošanas, izmantošanas un apbūves noteikumi” 200. punktu atklātās autonovietnēs, kas paredzētas vairāk nekā 50 transportlīdzekļiem, paredz lietusūdeņu savākšanu un novadīšanu lietusūdeņu kanalizācijas sistēmā. Dienests vērš uzmanību uz nepieciešamību paredzēt smilšu un naftas produktu atdalītājus, lai novērstu piesārņotu lietus ūdeņu novadīšanu vidē.

Mārupes novada pašvaldības Īpašumu pārvalde Paredzētajai darbībai ir izsniegusi 10.06.2026. tehniskos noteikumus Nr. 5/3/542 (BIS-BV-6.4-2026-33042), kuros izvirzīja prasības cietā seguma slāņu biezumiem atbilstoši perspektīvajai transporta slodzei, redzamības nodrošināšanai, apstādījumiem, piekļūšanai utt. Šīs ietekmes Dienests nevērtē, jo tās ir pašvaldības kompetencē. 
Tāpat darbībai ir saņemti VSIA “Latvijas valsts ceļi” 25.06.2026. tehniskie noteikumi Nr. 4.3/10300, kur izvirzīti nosacījumi satiksmes organizācijai, inženiertīkliem, virszemes ūdens novadei, piebraukšanas risinājumiem u.c.

	1.6.
	būtisks ar paredzēto darbību saistīts avāriju vai katastrofu risks, arī tāds, kuru var radīt klimata pārmaiņas, kas pamatotas ar zinātnes atziņām
	Darbība nav saistīta ar avāriju un katastrofu risku.
Norises vietā netiks uzglabātas bīstamās ķīmiskās vielas un materiāli.

	2.
	Paredzētās darbības vietu un šīs vietas ģeogrāfiskās īpatnības raksturojošie faktori:

	2.1.
	līdzšinējais un apstiprinātais teritorijas izmantošanas veids un funkcionālais zonējums
	Darbība atbilst Teritorijas plānojumam. Norises vieta atrodas Darījumu un vieglās rūpniecības uzņēmumu apbūves (RD) funkcionālajā zonējumā.
Saskaņā ar Teritorijas izmantošanas un apbūves noteikumu (turpmāk – Teritorijas plānojums) 346. punktu autostāvvietas ir atļautais papildizmantošanas veids šajā zonējumā. 
Saskaņā ar Valsts zemes dienesta Kadastra informācijas sistēmas datiem[footnoteRef:2] 28.09.2026. ir mainījies Norises vietas īpašnieks. Dienestā ir saņemts 15.10.2026. jaunā īpašnieka – SIA “Gronvest” (reģistrācijas numurs 40203367306) valdes locekļa elektroniski parakstīts saskaņojums par plānotās būvniecības turpināšanu.  [2:  https://www.kadastrs.lv/#result] 


	2.2.
	attiecīgajā teritorijā esošo dabas resursu [tostarp augsnes, zemes dzīļu, ūdens un bioloģiskās daudzveidības (īpaši ņemot vērā aizsargājamās sugas, to dzīvotnes, īpaši aizsargājamos un Eiropas Savienības nozīmes biotopus)] relatīvais daudzums, pieejamība un pietiekamība, kvalitāte un atjaunošanās iespējas
	Norises vieta neatrodas atradņu teritorijā, netiek skartas īpaši aizsargājamās sugas, to dzīvotnes. Nav paredzēta koku ciršana.


	2.3.
	dabiskās vides absorbcijas spēja, kas vērtējama, pievēršot īpašu uzmanību:

	2.3.1.
	starptautiskas nozīmes mitrājiem, virszemes ūdensobjektu aizsargjoslām un upju grīvām
	Norises vieta neatrodas starptautiskas nozīmes mitrāju teritorijā, virszemes ūdensobjektu aizsargjoslā, applūstošajā teritorijā un upju grīvā.


	2.3.2.
	Baltijas jūras un Rīgas līča piekrastes aizsargjoslai un jūras videi
	Norises vieta neatrodas Baltijas jūras un Rīgas līča piekrastes aizsargjoslā. 

	2.3.3.
	ar mežu klātām teritorijām
	Zemes vienības austrumu daļā ir meža nogabali, taču paredzētā darbība tos neskars.
Ņemot vērā paredzētās darbības veidu, vietas apstākļus, apjomu un ievērojot vides aizsardzības prasības, kas noteiktas atbilstīgajos normatīvajos aktos, nav sagaidāms, ka paredzētās darbības īstenošana varētu radīt būtiski nelabvēlīgu ietekmi uz apkārtējo vidi.

	2.3.4.
	īpaši aizsargājamām dabas teritorijām un mikroliegumiem
	Norises vieta neatrodas īpaši aizsargājamā dabas teritorijā vai mikroliegumā.

	2.3.5.
	aizsargjoslām ap pazemes ūdens ņemšanas vietām
	Saskaņā ar Teritorijas plānojumu Norises vieta atrodas ķīmiskās aizsargjoslas teritorijā ap pazemes ūdens ņemšanas vietu – lidostas individuālajiem urbumiem, kas atrodas aptuveni 300 m attālumā no Norises vietas rietumu virzienā. Ūdens tiek iegūts Gaujas svītas D3gj horizontā. 
Teritorijas plānojuma paskaidrojuma raksta 2.3.8. sadaļā norādīts, ka artēziskie ūdeņi Mārupes novada teritorijā kopumā ir ļoti labi aizsargāti no virszemes piesārņojuma iekļūšanas. Paredzētā darbība nav saistīta ar ietekmi uz ūdens ņemšanas vietu, kā arī nav plānota piesārņojuma novadīšana vidē.

	2.3.6.
	teritorijām, kurās piesārņojuma līmenis ir augstāks vai, kā agrāk tika konstatēts, bija augstāks, nekā paredz vides kvalitātes standarti, un kurās šāda neatbilstība ir iespējama
	Paredzētās darbības vieta neatrodas un neskar piesārņotās vai potenciāli piesārņotās teritorijas. 

	2.3.7.
	blīvi apdzīvotām teritorijām
	Darbība paredzēta lauku teritorijā, ārpus apdzīvotām vietām, rūpniecisko un noliktavas apbūves rajonā. Atbilst pašvaldības teritorijas plānojumā noteiktajam atļautajam teritorijas izmantošanas veidam.

	2.3.8.
	vēsturiski, arheoloģiski un kultūrvēsturiski nozīmīgām ainavām un vietām
	Norises vieta neatrodas aizsargjoslā ap kultūras pieminekļiem, nozīmīgās ainavās un vietās.

	3. 
	Paredzētās darbības iespējamo ietekmi uz vidi vērtē atbilstoši šīs tabulas pirmajā un otrajā punktā noteiktajiem kritērijiem un ņemot vērā paredzētās darbības:

	3.1.
	ietekmes apjomu un telpisko izplatību (iespējamai ietekmei pakļautās teritorijas lielumu un pakļauto iedzīvotāju skaitu)
	Pieteiktās darbības sagaidāmo ietekmju apjoms ir raksturīgs konkrētā veida darbībām. Ietekmju izplatībai būvniecības laikā pakļaujas konkrētā darbības norises vieta un tuvākā apkārtne, pēc būvdarbu pabeigšanas darbībai nav paredzamas no vides viedokļa būtiskas ietekmes un to izplatība. 

	3.2.
	ietekmes raksturu un iespējamo pārrobežu ietekmi
	Darbība nerada pārrobežu ietekmi

	3.3.
	ietekmes intensitāti un kompleksumu
	Sagaidāmās ietekmes, kas saistāmas ar ietekmi uz gaisa kvalitāti, troksni un vidi ir maznozīmīgas, īslaicīgas, kontrolējamas.

	3.4.
	ietekmes varbūtību
	Ņemot vērā 1. un 2. punktā konstatēto, būtisku ietekmju rašanās varbūtība ir maziespējama.

	3.5.
	ietekmes plānoto sākumu, ilgumu, biežumu un atgriezeniskumu
	Būvniecības laikā ietekmes uz vidi ir īslaicīgas un pārejošas.
Ekspluatācijas laikā ietekmes ir apzinātas un kontrolējamas atbilstoši normatīvo aktu prasībām un atbilstoši Mārupes novada pašvaldības 16.07.2026. vēstulē Nr. 1/2.1-3/1114 izvirzītām prasībām.

	3.6.
	savstarpējo un kopējo ietekmi uz citām esošām vai apstiprinātām paredzētajām darbībām, kas ietekmē vienu un to pašu teritoriju
	Nav sagaidāma būtiska savstarpējā un kopējā ietekme.

	3.7.
	iespēju pilnvērtīgi samazināt paredzēto ietekmi uz vidi
	Ar paredzēto darbību saistītās ietekmes nav nozīmīgas un kompleksas, ja darbības īstenošanas un ekspluatācijas laikā tiek ievēroti normatīvie akti. Projekta izstrāde un darbība veicama, ievērojot institūciju tehnisko noteikumu/atļauju prasības.



Secinājumi:
1. Ar paredzēto darbību saistītās ietekmes uz vidi atbilstoši likuma “Par ietekmes uz vidi novērtējumu” 11. panta kritērijiem netiek klasificētas tik nozīmīgas vai kompleksas, lai būtu nepieciešams piemērot ietekmes uz vidi novērtējuma procedūru, jo tās ir vērtējamas tikai kā nozīmīgas lokālā mērogā, nav saistītas ar būtisku piesārņojuma risku, un to nevar uzskatīt par tādu, kas var radīt negatīvu ietekmi uz apkārtējo iedzīvotāju dzīves kvalitāti, drošību un veselību.
2. Galvenās ietekmes, kas saistītas ar darbības realizāciju (būvniecības tehnikas radītais troksnis, vibrācijas, putekļi), būs maznozīmīgas, ja tiks ievērotas normatīvo aktu prasības, jo iespējamās nelabvēlīgās ietekmes ir identificētas un pārvaldāmas, un to novēršanai vai mazināšanai ir iespējams noteikt un tehniskajos noteikumos iestrādāt atbilstošus pasākumus. 
3. Dienests 7 darbdienu laikā izsniegs tehniskos noteikumus Paredzētajai darbībai.

6. Izvērtētā dokumentācija:
1. Ierosinātāja 31.07.2026. Būvniecības informācijas sistēmā lietā Nr. BIS-BL-634041-7993 iesniegums Nr. BIS-BV-6.18-2026-38780 tehnisko noteikumu saņemšanai ar pievienotajiem dokumentiem, 10.09.2026. un 15.10.2026. sniegtā papildinformācija;
2. Mārupes novada pašvaldības 16.07.2026. vēstule Nr. 1/2.1-3/1114;
3. Dabas aizsardzības pārvaldes dabas datu pārvaldības sistēmā “OZOLS” reģistrs https://ozols.gov.lv/ozols/ (dati skatīti 19.10.2026.);
4. Valsts vides dienesta Piesārņoto vietu pārvaldības sistēma https://pvps.vvd.gov.lv/#/territory/map (dati skatīti 19.10.2026.);
5. Valsts zemes dienesta datu publicēšanas un e-pakalpojumu portāls (kadastrs.lv) (dati skatīti 19.10.2026.).

7. Sabiedrības informēšana:
Valsts vides dienests par pieteikto darbību ir informējis Mārupes novada pašvaldību, biedrību “Vides aizsardzības klubs” un biedrību “VIDES SARDZE”, nosūtot vēstuli Nr.  11.4/AP/7177/2026 ar informatīvo paziņojumu. Minētais paziņojums tika publicēts arī Valsts vides dienesta tīmekļa vietnē. Sabiedrības atsauksmes vai priekšlikumi par pieteikto darbību nav saņemti.

8. Administratīvā procesa dalībnieku viedokļi:
Ietekmes sākotnējā izvērtējuma sagatavošanas laikā saņemts Mārupes novada pašvaldības (turpmāk – Pašvaldība) 16.07.2026. vēstule Nr. 1/2.1-3/1114, kurā Pašvaldība informē, ka ieceres īstenošana ir pieļaujama un atbilst Teritorijas plānojumam. Viedoklis atspoguļots šī sākotnējā izvērtējuma 1.5. punktā. Pašvaldība izvirza nosacījumu, ka būvprojekta izstrādātājs izvērtē un risina augstāk minētos vides, inženiertehniskos un telpiskos riskus, izpildot attiecīgās prasības plānotā projekta sastāvā ievērojot spēkā esošā Teritorijas plānojuma prasības.



9. Piemērotās tiesību normas un lēmuma pieņemšanas pamatojums:
1. Administratīvā procesa likuma 5., 6., 7., 8., 9., 10., 13. un 14. pants, 55. panta 1. punkts, 65. panta trešā daļa un 66. panta pirmā daļa.
2. Likuma “Par ietekmes uz vidi novērtējumu” 3.2 panta pirmās daļas 1., 2. un 5. punkts, 4., 8., 11., 12., 13. pants, 2. pielikuma 10. punkta 2) apakšpunkts.
3. Ministru kabineta 2015. gada 13. janvāra noteikumi Nr. 18 “Kārtība, kādā novērtē paredzētās darbības ietekmi uz vidi un akceptē paredzēto darbību” 13. un 13.1 punkts.
4. Mārupes novada pašvaldības teritorijas plānojuma 2014. – 2026. gadam Teritorijas izmantošanas un apbūves noteikumu 346. punkts.

Lēmums:
Nepiemērot ietekmes uz vidi novērtējuma procedūru Iesniedzēja ierosinātajai darbībai Vieglo automašīnu stāvvieta īpašuma “Cildas -  1” (kadastra numurs 80760030098) zemes vienībā ar kadastra apzīmējumu 80760030098, Mārupes pag., Mārupes nov.
Šis starplēmums, ar kuru tiek atzīts, ka ietekmes uz vidi novērtējums nav nepieciešams, nav atsevišķi pārsūdzams.
 
Ņemot vērā Dienesta pieņemto lēmumu, pamatojoties uz Novērtējuma likuma 13. panta otro un ceturto daļu un Ministru kabineta 2015. gada 27. janvāra noteikumu Nr. 30 „Kārtība, kādā Valsts vides dienests izdod tehniskos noteikumus paredzētajai darbībai” 15. punktu, Dienests 7 darbdienu laikā izsniegs tehniskos noteikumus Paredzētajai darbībai.

 
Atļauju pārvaldes 
Būvniecības un attīstības departamenta direktore 	D. Rudusa
 
Rīga, 2026. gada 23. oktobrī
 
ŠIS DOKUMENTS IR ELEKTRONISKI PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU

